Джырэ адыгабзэм къыхиубытэрэ гущыIэхэр зэкIэ пштэмэ купышхуитIоу бгощыжьын плъэкIыщт: адыгэ гущыIэ шъыпкъэхэмрэ нэмыкIыбзэ гущыIэхэмрэ. Адыгабзэм хэт гущыIэмэ янахьыбэ дэдэр адыгэ гущыIэхэу щытых, ахэр бзэм тарихъ гъогу кIыхьэу къыкIугъэм къытыгъэх. ЦIыфхэм яобщественнэ, экономикэ, политикэ ыкIи культурнэ щыIакIэ зэрахахъорэм, зызэрахъокIырэм епхыгъэу кIэу псэуалъэхэу, Iэмэ-псымэхэу, шъуашэхэу ыкIи культурэм инэмыкIырэ пкъыгъохэу щыIэ хъухэрэм япчъагъэ нахьыбэ хъу зэпытыщтыгъэ. ПкъыгъуакIэхэу, понятиякIэхэу щыIакIэм щыщы хъухэрэр ыпэкIэ щыIагъэхэм агогъэшъхьафыкIыгъэнхэм пае, ахэмэ цIэхэр афэусыгъэнхэ фэягъэ. Джащ тетэу адыгэ гущыIэ шъыпкъэхэр гъэпсыгъэ хъущтыгъэх.